
Hörmətli cənab rəis!
“Radius Plus” Məhdud Məsuliyyətli Cəmiyyəti avtomobil şinlərinin idxalı, satışı və texniki servisi sahəsində fəaliyyət göstərən nümunəvi şirkətdir və “Yaşıl dəhliz” buraxılış sisteminin istifadəçisidir. Şirkətimiz tərəfindən indiyədək idxal edilən yüklərin mülki dövriyyəyə buraxılması ilə bağlı hər hansı ciddi problem və ya narahatlıq yaranmamışdır.
Lakin 01.06.2026-cı il tarixindən etibarən idxal etdiyimiz bəzi malların saxlanılması və heç bir əsas olmadan uzunmüddətli sənəd yoxlanılmasının aparılması halları müşahidə olunur.
Belə ki, 01261000206863 saylı bəyannamə üzrə mallar qeyd olunan tarixdən bu günə qədər buraxılmır. Bununla əlaqədar olaraq biz dəfələrlə İdarənin vəzifəli şəxsləri Əli Cəfərov və Nazim Məmmədlinin qəbulunda olmuşuq. Həmin bəyannamə üzrə mallar CIP şərtləri əsasında idxal olunmasına baxmayaraq, adı çəkilən vəzifəli şəxslər tərəfindən əsassız və qanunsuz olaraq daşınma xərclərinin (7000 manat) 36 faizinin dövlət büdcəsinə ödənilməsi tələb edilir.
Bildiririk ki, CIP şərtlərinə uyğun olaraq daşınma xərcləri malgöndərən tərəfindən artıq ödənilmişdir və bu səbəbdən əlavə ödəniş tələbinin hüquqi əsası yoxdur. Buna baxmayaraq, Nazim Məmmədli tərəfindən bəyannamənin guya təhqiqata göndəriləcəyi bildirilsə də, bu günədək həmin istiqamətdə heç bir qanuni addım atılmamış, əksinə süründürməçilik hallarına yol verilərək davamlı şəkildə qeyd olunan  36% ödənişin həyata keçirilməsi tələb olunmuşdur.
Eyni zamanda, 01261000209567 saylı bəyannamə üzrə də 01.06.2026-cı il tarixindən etibarən qanunsuz və əsassız maneələr yaradılmaqdadır. Belə ki, əvvəlcə heç bir hüquqi zərurət olmadan ixrac bəyannaməsinin təqdim edilməsi tələb edilmiş, həmin sənəd təqdim olunduqdan sonra isə istehsalçı ilə logistika şirkəti arasındakı müqavilə və digər əlaqəli sənədlər, daha sonra isə həmin tərəflər arasında aparılmış hesablaşmaları təsdiq edən maliyyə sənədləri istənilmişdir.
Qeyd edilməlidir ki, logistika şirkəti ilə ixracçı arasında aparılmış hesablaşmalar yalnız bizim malların daşınmasına görə deyil, digər müştərilərə məxsus yüklərin daşınması üzrə ödənişləri də əhatə edə bilər. Bu səbəbdən həmin məlumatlar üçüncü şəxslərə məxsus kommersiya sirrini və konfidensial məlumatları ehtiva edə biləcəyindən onların əldə edilməsi və gömrük orqanına təqdim olunması obyektiv olaraq çətinlik doğura və uzun müddət çəkə bilər. Belə sənədlərin təqdim edilməməsinin isə malların gömrük rəsmiləşdirilməsinin və buraxılışının ləngidilməsi üçün əsas kimi istifadə olunması həm qanunvericiliyin tələblərinə uyğun deyil, həm də sahibkara maddi zərərin vurulması ilə nəticələnir.
Hörmətli cənab rəis,
Şirkətimiz fəaliyyət göstərdiyi müddət ərzində daim Azərbaycan Respublikasının qanunvericiliyinin tələblərinə riayət etmiş və gömrük orqanları ilə şəffaf əməkdaşlıq etmişdir.
Yuxarıda qeyd olunan halları nəzərə alaraq, Sizdən xahiş edirik:
01261000206863 və 01261000209567 saylı bəyannamələr üzrə edilən süründürməçiliyin obyektiv araşdırılmasına göstəriş verəsiniz, qanunsuz və əsassız tələblərin aradan qaldırılmasını təmin edəsiniz, mallarımızın gecikdirilmədən mülki dövriyyəyə buraxılması üçün müvafiq tədbirlər görülməsinə köməklik göstərəsiniz. 

